Johan Cruyff

Hendrik Johannes Cruijff famos an tut ël mond con ël nòm ëd Johan Cruyff (Àmsterdam, 25 avril dël 1947) a l'é stàit un giugador, ant ël ròl d'atacant, e antreneur olandèis con na cariera gropà dzoratut a doe squadre: da na banda l'Ajax (società 'd soa sità) e da l'àutra ël FC Barslon-a (anté che a l'é stàit giugador e antreneur).

Al di d'ancheuj a l'é stimà coma un dij quatr mej giugador ëd tuti ij temp (ansema a Diego Armando Maradona, Alfredo Di Stefano e Pelé) e 'l mèj giugador europengh ëd la stòria.

 Cariera 
 Da giugador 
Coma giugador a l'ha passà squasi tuta soa cariera ant l'Ajax, sossietà anté che a l'é chërsù, e mach dal 1973-74 a l'é passà al FC Barslon-a. Ëdcò ant la Selession nassional olandèisa a l'ha fàit soa part an marcand 33 grije an 48 partìe ma dòp la final ëd la Copa dël Mond përdùa da l'Olanda con l'Almagna a l'ha decidù 'd chité për sempre soa selession.

A l'é stàit ël prim fotbaleur a vagné për tre vire 'l balon d'òr (1971, 1973 e 1974), premi che minca ann l'arvista fransèisa France Football a dà al mèj giugador europengh.

Chità 'l Barça dël 1978 a l'é ancora butasse le maje dle squadre Los Angeles Aztecs, Washington Diplomats, Levante, e a l'ha peui furnì soa cariera al Feyenoord, ëd Rotterdam.

Sò moment sportiv pì bel e amportant a l'é stàit a l'Ajax andoa a l'ha vagnà tre vire 'd fila la Copa dij Campion Europengh.

Dël 2003 a l'é stàit premià con ël Golden Player olandèis coma mèj giugador groson ëd j'ùltim 50 ani.

 Da anlenator 
Coma antreneur j'arzultà pì bèj a son ruvà ant l'FC Barslon-a (ch'a l'ha anlenà dal 1988 al 1996) che a l'ha faje vagné quatr vire 'd fila 'l campionà spagneul e la prima Copa dij Campion ant la stòria dla società catalan-a dël 1992.

Sò fótbal total as fonda an sl'atach e an sël fé passé la bala.

 Àutri arconossiment 
Dël 2006 a l'ha arseivù la Cros ëd San Giòrs dal Goern ëd la Generalitat de Catalunya.

Cruyff, Johan